
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2024 m. lapkričio 25 d. įsakymo Nr. V4-38
redakcija)

PLANAVIMO IR MONITORINGO SKYRIAUS NUOSTATAI 

I SKYRIUS
BENDROSIOS NUOSTATOS

1. Planavimo ir monitoringo skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Planavimo ir monitoringo skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius yra Užimtumo tarnybos struktūrinis padalinys, nesantis kitame struktūriniame padalinyje, tiesiogiai pavaldus ir atskaitingas Užimtumo tarnybos direktoriaus pavaduotojui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais; 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos prie Socialinės apsaugos ir darbo ministerijos valstybės tarnautojų ir darbuotojų, dirbančių pagal darbo sutartis, pareigybių (etatų) sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
Priemonės – aktyvios darbo rinkos politikos priemonės, papildomų socialinių ir užimtumo garantijų atleidžiamiems ir atleistiems Ignalinos AE darbuotojams ir jų šeimos nariams įgyvendinimas, nuolatinę privalomąją pradinę karo tarnybą atlikusių karo prievolininkų darbo užmokesčio subsidijavimas, neįgaliųjų paslaugos, kitos ekonominės ir socialinės priemonės ar paslaugos, taikomos siekiant didinti darbo ieškančių asmenų užimtumą, mažinti nedarbą, švelninti jo pasekmes, įgyvendinamos valstybės biudžeto, Europos Sąjungos struktūrinių ir kitų fondų lėšomis.
Veikla – Užimtumo tarnybos veikla, kuria užtikrinamas Užimtumo tarnybos vidaus administravimas ir savarankiškas finansavimas.
Programa - metinio veiklos plano, parengto pagal Vyriausybės patvirtintą Strateginio planavimo metodiką, dalis, skirta asignavimų valdytojo strateginiam tikslui įgyvendinti.
6. Skyrius turi dokumentų blanką.

II SKYRIUS
SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1. užtikrinti Veiklos ir Priemonių planavimo ir stebėsenos proceso organizavimą ir valdymą Užimtumo tarnyboje;
7.2. užtikrinti darbo rinkos pasiūlai ir paklausai derinti būtinų Priemonių planavimą ir joms skirtų asignavimų panaudojimo kontrolę;
7.3. užtikrinti pagrįstą ir nustatytais terminais lėšų poreikio planavimą Užimtumo tarnybai  išlaikyti, vystyti ir Priemonėms įgyvendinti.
8. Skyrius, įgyvendindamas jam nustatytus uždavinius, vykdo šias funkcijas:
8.1. Veiklos planavimo ir stebėsenos valdymo įgyvendinimo srityje:
8.1.1. pasirenka tikslingą Užimtumo tarnybos veiklos planavimo proceso metu naudojamą metodą ir kokybiškai jį taiko;
8.1.2. rengia Užimtumo tarnybos metų veiklos ir kitus planų projektus, atsižvelgiant į Užimtumo tarnybos administracijos padalinių pasiūlymus ir teikia juos – Užimtumo tarnybos direktoriui;
8.1.3. rengia Užimtumo tarnybos Programų sąmatų projektus, apibendrinęs administracijos skyrių pasiūlymus, teikia Užimtumo tarnybos direktoriui ir Socialinės apsaugos ir darbo ministerijai;
8.1.4. rengia metų Užimtumo tarnybos programų sąmatas pagal funkcinės ekonominės klasifikacijos kodus, atsižvelgiant į Socialinės apsaugos ir darbo ministerijos patvirtintas lėšas, teikia jas Užimtumo tarnybos direktoriui tvirtinti;
8.1.5. rengia programų sąmatų pakeitimus dėl lėšų perskirstymo tarp ekonominės klasifikacijos kodų, gavęs pasiūlymus iš Užimtumo tarnybos administracijos padalinių , atsižvelgiant į Socialinės apsaugos ir darbo ministerijos pritarimą  pakeitimams; 
8.1.6. rengia Veiklai skirtų lėšų panaudojimo informaciją pagal išlaidų ekonominės klasifikacijos straipsnius ir teikia ją Užimtumo tarnybos administracijos padaliniams.
8.2. Priemonių planavimo ir stebėsenos valdymo įgyvendinimo srityje:
8.2.1. planuoja Priemonių įgyvendinimo užduotis ir rodiklius bei lėšas jiems įgyvendinti, atsižvelgiant į darbo rinkos pasiūlos ir paklausos suderinamumą;
8.2.2. rengia metų programų sąmatas pagal atskiras Priemones ir finansavimo šaltinius ir teikia jas Užimtumo tarnybos direktoriui tvirtinti;
8.2.3. rengia sąmatų pakeitimų projektus, gavęs pasiūlymus dėl lėšų perskirstymo tarp atskirų priemonių ar papildomo skyrimo iš Užimtumo tarnybos administracijos padalinių ir teikia pasiūlymus Socialinės apsaugos ir darbo ministerijai;
8.2.4. planuoja Užimtumo tarnybos Priemonių projektus bei rengia projektinius pasiūlymus ir paraiškas;
8.2.5. rengia metų Užimtumo tarnybos ir Klientų aptarnavimo departamentų (toliau – KAD) Priemonių programų sąmatas, atsižvelgiant į Socialinės apsaugos ir darbo ministerijos patvirtintus asignavimus Priemonėms įgyvendinti, teikia Užimtumo tarnybos direktoriui tvirtinti;
8.2.6. rengia ir teikia pasiūlymus Socialinės apsaugos ir darbo ministerijos Strateginiam veiklos planui bei Užimtumo didinimo programos įgyvendinimo planui sudaryti;
8.2.7. vykdo Priemonių įgyvendinimo stebėseną Užimtumo tarnyboje;
8.2.8. vykdo priemonėms skirtų lėšų panaudojimo kontrolę KAD ir Klientų aptarnavimo skyriuose (toliau – KAS);
8.2.9. rengia Užimtumo tarnybos, KAD ir KAS lėšų panaudojimo informaciją pagal Priemones, finansavimo šaltinius, išlaidų rūšis ir teikia ją Užimtumo tarnybos administracijos padaliniams, KAD ir KAS; 
8.2.10. apibendrina pateiktų Savivaldybių Užimtumo didinimo programų projektus, bei pristato Trišalei tarybai prie Užimtumo tarnybos prie Lietuvos Respublikos socialinės apsaugos ir darbo ministerijos;
8.2.11. teikia pasiūlymus dėl plėtros programų ir jas derina;
8.2.12. planuoja lėšas tęstinėms ir pažangos priemonėms įgyvendinti.
8.3. Veiklos ir Priemonių planavimo valdymo įgyvendinimo srityje: 
8.3.1. vykdo išankstinę finansų kontrolę :
8.3.1.1. Priemonių srityje tikrindamas, ar įsipareigojimų tretiesiems asmenims dėl Priemonių finansavimo prisiėmimui yra numatyti ir patvirtinti asignavimai;
8.3.1.2. Veiklos srityje:
8.3.1.2.1. tikrindamas, ar įsipareigojimų tretiesiems asmenims prisiėmimui yra numatyti ir patvirtinti asignavimai;
8.3.1.2.2. tikrindamas ar ūkinė operacija, susijusi su veiklos finansavimu, yra teisėta.
8.3.2. rengia KAS užduotis Priemonėms, jas derina su KAD ir skyriais bei tvirtina ir suveda į IT sistemą; 
8.3.3. vykdo KAS užduočių Priemonėms keitimus, įvertinus stebėsenos rezultatus bei situacijos darbo rinkoje pokyčius;
8.3.4. rengia Užimtumo tarnybos metines ir ketvirtines veiklos bei kitas ataskaitas, suderinus su Užimtumo tarnybos administracijos padaliniais, teikia Socialinės apsaugos ir darbo ministerijai; 
8.3.5. rengia Veiklos ir Priemonių planavimo bei stebėsenos tvarkas ir metodikas ir užtikrina jų vykdymą;
8.3.6. konsultuoja Užimtumo tarnybos administracijos padalinius, teikia jiems pastabas, rekomendacijas, metodinę ir praktinę pagalbą Skyriaus kompetencijai priskirtais klausimais; 
8.3.7. rengia direktoriaus įsakymų projektus Skyriaus kompetencijai priskirtais klausimais ir teikia Užimtumo tarnybos direktoriui tvirtinti; 
8.3.8. rengia pasiūlymus dėl teisės aktų tobulinimo Skyriaus kompetencijai priskirtais klausimais ir teikia Užimtumo tarnybos direktoriui; 
8.3.9. atstovauja Užimtumo tarnybą, rengiant Lietuvos Respublikos Vyriausybės ir kitų institucijų planus ar programas;
8.3.10. bendradarbiauja su Užimtumo tarnybos administracijos padaliniais, vykdomų projektų administravimo grupėmis, kitomis viešojo administravimo institucijomis ir įstaigomis, įmonėmis;
8.3.11. nagrinėja Užimtumo tarnybos administracijos padalinių paklausimus bei rengia jiems atsakymus Skyriaus kompetencijai priskirtais klausimais; 
8.3.12. atstovauja Užimtumo tarnybą Lietuvos Respublikos valstybės ir savivaldybių institucijose, įstaigose ir organizacijose Skyriaus kompetencijai priskirtais klausimais;
8.3.13.	rengia duomenis ar kitą informaciją Skyriaus kompetencijai priskirtais klausimais ir teikia Užimtumo tarnybos direktoriaus pavaduotojui;
8.3.14. vykdo ar dalyvauja vykdant Užimtumo tarnybos veiklos poveikio vertinimo bei kitus tyrimus ir analizes;
8.3.15. skelbia Užimtumo tarnybos interneto svetainėje Užimtumo tarnybos metų veiklos planą ir ataskaitą;
8.3.16. skelbia Skyriaus veiklos informaciją Užimtumo tarnybos intraneto puslapyje. 
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus, Užimtumo tarnybos direktoriaus pavedimus; 
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų administracijos padalinių veiklos procedūras;
9.5. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.6. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.7. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.8. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
9.9. pildo Skyriaus tarnautojų ir darbuotojų darbo laiko apskaitos žiniaraščius;
9.10. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.11. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS
SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriaus pavaduotojui pasiūlymus dėl teisės aktų tobulinimo;
10.2. gauti iš Užimtumo tarnybos administracijos padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos administracijos padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais.

IV SKYRIUS
skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos  direktoriaus pavaduotojui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams bei kontroliuoja jų vykdymą, teikia pasiūlymus Užimtumo tarnybos direktoriui dėl Skyriaus veiklos tobulinimo;
14.2. rengia Skyriaus nuostatus ir Skyriaus valstybės tarnautojų ir darbuotojų pareigybės aprašymus ir teikia Užimtumo tarnybos direktoriui tvirtinti;
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos direktoriaus pavaduotojui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus valstybės tarnautojų tarnybinės veiklos vertinimo;
14.4.4. valstybės tarnautojų ir darbuotojų kvalifikacijos kėlimo;
14.4.5. komisijų ir darbo grupių specialioms užduotims vykdyti sudarymo ir kitais klausimais;
14.4.6. dėl Skyriaus valstybės tarnautojų ir darbuotojų skatinimo, tarnybinių ar drausminių nuobaudų jiems skyrimo;
14.5. nustatyta tvarka atsiskaito Užimtumo tarnybos direktoriaus pavaduotojui už Skyriaus veiklą;
14.6. atsako už viešai privalomos skelbti informacijos turinio parengimą ir viešinimą;
14.7. vykdo kitas Vedėjo pareigybės aprašyme ir kituose teisės aktuose nustatytas funkcijas.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos direktoriaus pavaduotojas teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS
BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
21. Su šiais nuostatais pasirašytinai supažindinami visi skyriaus valstybės tarnautojai ir darbuotojai.
22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

